***Димитър Силяновски –* „забравеният“ професор и теоретик на българския граждански процес**[[1]](#footnote-1)\*

***Николета Войнова***[[2]](#footnote-2)\*\*

***Анотация***: „В статията се проследява житейският, творчески и обществен път на професор Димитър Силяновски. Освен данни за тридесетилетната му преподавателска и научна дейност в Юридическия факултет на Софийския университет „Св. Кл. Охридски“ в статията се изнасят и досега непознати или слабо известни данни за обществената му дейност като член и председател на редица просветни, културни и научни дружества на българите от Македония.“

***Ключови думи***: българи от Македония, македонски дружества, основоположник, модерна наука за граждански процес, академичен живот.

В поставянето на фундамента на съвременната правната наука стоят крупни имена с принос не само в родната ни правна мисъл, а в световен мащаб – вникнали, усвоили и доразвили възгледите на европейската доктрина. Една линия на ново развитие в материята на гражданското съдопроизводство със значение и за съвременната наука е поставена от проф. Димитър Силяновски – българин от Крушево, един от председателите на Македонски научен институт.

Димитър Антонов Силяновски е роден на 25 октомври 1892 г. Родът му, изселници от Галичник, преместили се в Крушево, е известен със своето участие в борбите на българския народ през Възраждането. Дядо му Аврам Силяновски е един от обществениците, обявили се против гръцката патриаршия, и строител на българската църква в Kрушево. Неговият чичо е предвождащият Трънския отряд в боевете при с. Врабча по време на Сръбско-българската война (1885) – капитан Георги Силяновски. След войната Г. Силяновски участва в русофилските бунтове срещу княз Александър Батенберг. По-късно е принуден поради същата причина да емигрира в Русия. Там се включва в състава на руската армия, където се издига до степен генерал-майор. Той изпраща на своя племенник средства, за да продължи следването си, тъй като семейството на Д. Силяновски няма възможност да покрие разходите.

Двама от братовчедите на Димитър Силяновски по бащина линия тръгват по пътя на чичо си. Васил Силяновски и Григор Силяновски завършват Висшето военно училище, причислени са в състава на българската армия и достигат до висши военни звания. Отличават се с участието си във войните за национално освобождение и обединение (1912 -1918). Григор Силяновски през Първата световна война е начело на 61-ви пехотен полк към 11-та пехотна македонска дружина. Васил Силяновски участва в Балканската, Междусъюзническата и Първата световна война, а по-късно се присъединява към македонските просветни организации.

Семейството на Димитър Силяновски се установява в София, където баща му работи като търговец. Той учи в Първа софийска мъжка гимназия в класическия отдел. След като завършва гимназия през 1910 г., се записва като студент във Физико-математическия факултет на Софийския университет. На втората година се премества в Юридическия факултет, в който намира своето призвание[[3]](#footnote-3). През 1915 г. завършва Университета и изкарва едногодишен стаж в Софийския районен съд[[4]](#footnote-4). От 21 януари 1919 г. му се признава правото да упражнява адвокатска професия след издържан успешно изпит и положена клетва[[5]](#footnote-5). В молба до министъра на правосъдието от 29 април 1920 г. за назначаването му като мирови съдия Силяновски дава повече сведения за своето висше образование и заемани длъжност: Той пише: „Свършил съм правни науки в Софийски университет, преминал съм едногодишен стаж, бил съм една година юрист при македонската окръжна ликвидационна комисия при министерство на войната, и адвокат в София“[[6]](#footnote-6). Първото му назначение е като заместник-прокурор при Неврокопския окръжен съд с Височайши указ № 2 от 25 януари 1921 г.[[7]](#footnote-7). До 1928 г. работи последователно в Министерството на правосъдието, зам. прокурор е в Плевенския окръжен съд и член-съдия в Софийския районен съд[[8]](#footnote-8).

В началния етап от своето професионално развитие Д. Силяновски дава първия свой принос в изследването на правото като през 1921 г. издава правно-догматична статия със заглавие „Изменението на иска“[[9]](#footnote-9). Следващите години публикува няколко статии, а през 1926 г. излиза книгата му: „Същност и съдържание на заложното право върху вземания“[[10]](#footnote-10). В рамките на този период специализира в западните университети – Германия и Австрия, за кратко време е и във Франция. До 1928 г. натрупва 12-годишен опит в практиката, има наблюдение върху множество казуси и вижданията на правната доктрина, следи развитието на правото в континенталната и англосаксонската система.

През 1928 г. решава да направи да се посвети изцяло на преподавателска научна дейност. По свое желание е освободен от районния съд в София. Кандидатства и спечелва конкурс за преподавател по гражданско съдопроизводство на студентите в Юридически факултет. С указ е назначен за редовен доцент в Университета[[11]](#footnote-11). Хабилитационният му труд е посветен на „Абсолютната нищожност на съдебните решения“[[12]](#footnote-12). Докладите в подкрепа на кандидатурата са на рецензентите на работата му проф. Венелин Ганев и проф. Петър Абрашев. Първият е един от основателите на българската правната наука, специалист по обща теория на правото и търговско право. Като член-съдия Силяновски се е изказвал по казуси, от които се съди за един задълбочен анализ в материята на търговското право. От друга страна, проф. Петър Абрашев е родоначалник на българската теория по гражданско съдопроизводство и има наблюдение върху развитието на Силяновски в процесуалната материя, на когото при пенсионирането си поверява преподаването на курса. Единственото особено мнение по отношение на назначението на Силяновски е дадено от проф. Йосиф Фаденхехт – специалист от частно право[[13]](#footnote-13). Проф. Фаденхехт отправя възражение към работата на Силяновски не толкова от гледна точка на теоретични неточности, а работата се корени в един по-ранен конфликт[[14]](#footnote-14).

След четири години, през 1932 г. Д. Силяновски получава мястото на извънреден професор и оглавява отдела по гражданско процесуално право. Ректорът на Софийски университет Богдан Филов в писмо до министъра на просвещението пише, че според решение на Съвета на Юридическия факултет на 27 януари 1932 г. с 23 гласа „да“ от толкова присъстващи са гласували Дим. Силяновски да бъде произведен в извънреден професор. Рецензенти са проф. Любен Диков и проф. Венелин Ганев. По предложение на министъра на народното просвещение С. Моллов, предоставено с доклада му под № 16324 от 13 юни въз основа на чл. 304 от Закона за народното просвещение и решението на академическия съвет при Софийски университет от 6 юни с.г. се постановява да бъде назначен за редовен професор по гражданско съдопроизводство. Стъпва в длъжност като редовен професор на 15 юни с Указ № 54[[15]](#footnote-15).

 Професор Силяновски влиза и в Управителния съвет на Юридически факултет, избиран е за декан на два пъти – през учебната 1932-1933 г. и през 1936-1937 г., а по-късно през 1944 г. е избран и за ректор на Софийски университет. На ректорските избори печели с убедителна победа над двамата си конкуренти проф. Венелин Ганев и проф. Петко Венедиков[[16]](#footnote-16). След дошлата на 9 септември власт премахването му от ректорския пост е неминуемо, особено поради тясното му сътрудничество с проф. Диков и „монархистите“. Въпреки това си запазва поста на професор в Университета, макар да са правени опити да бъде отстранен заедно с проф. Иван Апостолов[[17]](#footnote-17).

Димитър Силяновски упражнява преподавателска дейност в Юридическия факултет повече от три десетилетия, през които успява да отпечата множество статии, студии, както и трудовете – 4 тома учебен курс по съдопроизводство и двата тома по граждански процес, които днес са градивната основа, на която стъпва процесът по сега действащото право. В лекциите по съдопроизводство – 4 тома, издадени в периода 1938-1946, а по-късно и в двутомния учебник по граждански процес (1955-1957) прецизно още в самото начало е посочена използваната литература. В тази връзка трябва да се хвърли поглед върху източниците, които цитира в своите трудове. Осезаемо е влиянието на немската доктрина, но и не само, тъй като фигурират някои имена от френската, италианската и руска правна мисъл. Макар да се опира на тях, той не съпоставя възгледи им, а защитава свои тези, за което се изисква много добро познаване на началата на процесуалната материя. Теоретичните му възгледи са доказателство, че в българската правна наука след Освобождението имаме не само възприети отвън теории, а и собствени[[18]](#footnote-18). Силяновски пръв в нашата процесуална теория извежда понетието „конститутивен иск или конститутивен граждански процес“. В защита на тази теза са и теориите му в учението на иска, за съдебното решение и силата на пресъдено нещо, разглеждана в процесуален аспект, което на практика отрича материалното въздействие, застъпвано от по-голяма част от изследователите[[19]](#footnote-19).

Лекциите на Д. Силяновски, четени повече от три десетилетия в нашия юридически факултет, обединени в един учебник, са опит за систематично изложение на теоретичните му достижения в областта на гражданския процес. Характерно е, че достойнствата на един автор се познават в точността и простотата на стила му. С пълна тежест това съждение важи за правната материя, която е сложна за разбиране, особено поради абстрактността си. Проф. Силяновски в това отношение е успял да постигне необходимата симбиоза. Стилът му прави силно впечатление и на проф. Петко Венедиков, който забелязва, че Силяновски е намерил начин да предава своята суха наука на лек, лесно разбираем език[[20]](#footnote-20). Не е лесно да се напише учебник по една твърде динамична материя като гражданския процес. Този учебник се явява един ценен принос предвид на това, че няма до този момент, с изключение на написаното от проф. П. Абрашев, някакъв особен труд в гражданско процесуалното право, а то претърпява развитие[[21]](#footnote-21). Днес, с едно издание, доразвити от проф. Живко Сталев, се изучават точно основите, поставени от Силяновски[[22]](#footnote-22). Не без основание може да се твърди, че юридическата наука стои в дълг към него. Теоретични му възгледи са цитирани в почти всяко изследване, занимаващо се или имащо съприкосновение с въпросите на гражданския процес. Въпреки това едно отделно изследване, проследяващо теоретичните му възгледи не е направено.[[23]](#footnote-23)

Димитър Силяновски има не малко заслуги и в областта на трудовото право. Той е именно първият радетел на това в български университет да се преподава тази дисциплина. Става дума за 30-те години на XX в., когато в малко на брой европейски университети то е обособено като отделен отрасъл. Първите лекции в университета са водени от проф. Д. Силяновски, а през 1942 г. ги издава под заглавие „Записки по българско трудово право“[[24]](#footnote-24).

В края на 40-те и началото на 50-те години проф. Силяновски се включва се в комисиите по изработването на новите нормативни актове при преустройството на българското право след 1945 г. Сътрудничи при разглеждането на законопроектите от Законодателна комисия в Народното събрание, както и при тълкуване на закони от Президиума на Народно събрание[[25]](#footnote-25).

 В изказванията му се проследява едно критическо осмисляне на правото и цялостна идеологически неутрална позиция. Активна е ролята му при изработването на Гражданския процесуалния кодекс, обнародван в бр. 12 на Държавен вестник от 8 февруари 1952 г. На заседанията се изказва с остра критика към някои предложения, освен това отправя забележки и мнения към съдържанието на определени разпоредби. След приемането на Гражданския процесуалния кодекс е свикана научна сесия от Правния и икономически институт за обсъждане на проблемните аспекти на закона. Проф. Силяновски е държал на нов подход към изработването на процесуалния закон и е поддържал становището да се изчака с него няколко години. В края на въпросната среща Д. Силяновски променя съвсем курса на разискванията. От тази сесия са записани от проф. Яновски следните негови думи: „Когато се преценява едно правно разрешение, винаги трябва да се излиза от обществената му целесъобразност. А правни аргументи – особено процесуални, винаги могат да се намерят!“[[26]](#footnote-26). В тези разсъждения прозира едно дълбоко познаване на основните принципи на правото и ролята му на регулатор на обществените отношения. Тясно нормативният подход, придържащ се строго към буквата на закона, е съответстващ на юриста практик, но е напълно непригоден за учения.

У проф. Димитър Силяновски е налице един широк поглед, при който той надхвърля законодателството, прескача от една в друга сфера, или както самият той се изказва: „юристът нищо няма да загуби, а само ще спечели, ако не бъде само юрист“. Борис Янов-ски, един от по-сетнешните членове на възстановения през 1990 г. МНИ, е бил асистент на проф. Силяновски, а след това поема лекциите му по граждански процес. В спомените си проф. Яновски дава много по-широко спектърно описание на личността на Димитър Силяновски. Присъства описание на характера му, начина му на преподаване, отношението му към студентите, влиянието му в правната наука, разсъжденията и вижданията му по въпроси на правната наука, но и извън него[[27]](#footnote-27). Относно личността му и проф. Венедиков споделя, че Силяновски е бил тих човек, скромен и почтен, който почти никога не си е позволявал се включва в пререканията на Академичен съвет[[28]](#footnote-28).

След 42 години работа в правната сфера и 33 години преподавателска и научноизследователска дейност е освободен от длъжност поради пределна възраст. От министъра на просветата и културата Начо Папазов е предложен за награждаване за принос в изграждането на социалистическото право. Президиумът с указ № 518, „въз основа на чл. 35. т. 7 от Конституцията на Народна република България награждава Димитър Антонов Силяновски с орден „Кирил и Методий“ II степен, за дългогодишна преподавателска и научна работа и за дейно участие в подготовката по създаването на нашето социалистическо право“. Орденът му е връчен на 22 ноември 1961 г. от Георги Кулишев – последният председател на Македонски научен институт преди закриването му през 1947 г.[[29]](#footnote-29).

Академичната деятелност на Димитър Силяновски в областта на правната наука се проследи в най-общ план, но и обществена такава не е с по-млака степен на значимост. Д. Силяновски е сред личностите в Юридическия факултет, които най-дейно се включват в живота на българската емиграция в защита на каузата на македонските българи след края на Първата световна война. Участва в Македонската ликвидационната комисия (1919-1921), членува в просветни организации[[30]](#footnote-30). През 1926 г. става член на Крушевското благотворително братство, което е част от Съюза на македонските благотворителни братства[[31]](#footnote-31). Избран е за член на ефорията при братството заедно с Никола Щерев през 1935 г. и остава член на братството до закриването му[[32]](#footnote-32). Освен това Силяновски е един от учредителите на Крушевското емигрантско читалище през 1927 г. Той изработва устава на читалището и става пръв негов председател[[33]](#footnote-33). Най-активно е участието му в основания на 21 декември 1923 г. от 52 професори от Софийския университет, видни български учени и общественици, Македонски научен институт. Следвайки примера на свои колеги, родом от Македония, следващите години проф. Силяновски се включва активно в развивана от Института научно-изследователска и дейност. В началото на 30-те години е част от Управителния съвет, а през 1939 г. е един от заместник-председателите. В периода януари-ноември 1945 г. стои начело на МНИ. Поставен е за председател – предпоследният председател преди затварянето на Института, но през ноември месец е свален, тъй като не може да приеме и да съгласи пред компромисите, които трябва да се правят с фалшифицирането на документи, доказващи „съществуването“ на „македонска нация“[[34]](#footnote-34).

Македонският въпрос и съдбата на българите в Македония и Одринска Тракия е една от болезнените теми в живота на Силяновски. За него българският характер на Македония е единственият, който би могъл да приеме. Самият той е роден в Крушево, град с българско самосъзнание, отличил се в революционните борби. Впоследствие, запитан от един студент, дали се чувства македонец, отговорът му е бил красноречив : „Момче, още моят дядо е знаел, че е българин, и аз нямам никакво осно­вание да се съмнявам в това!“[[35]](#footnote-35). Сред преподавателите във факултета темата също е извеждана няколко пъти, при това една голяма част от тях са родом от Македония и също членуват в Македонска научен институт. Един от колегите на Силяновски проф. Петко Венедиков в спомените си разказва за надеждите му за обединяването на България по времето на Втората световна война: „За разлика от Диков, Силяновски стоеше настрана от политиката. Но, македонец и патриот, той, както много други, очакваше от победата на Германия присъединяването на Македония.“[[36]](#footnote-36).

При все изведените факти информацията за предпоследния председател на Македонски научен институт е оскъдна. Тя се основава предимно на запазени служебни бележки. С основна тежест са публикуваните спомени на проф. Борис Яновски и проф. Петко Венедиков. Голямо количество от документите за проф. Силяновски са изгубени или унищожени, поради конюнктурните съображения на управляващите. От щрихираното в най-систематичен план може да бъде направена оценка за дейността, обществения и професионален план на Димитър Силяновски – българина от Македония, юриста, при който българският граждански процес достигна своята еманация.

1. \* Статията е публикувана за първи път в сп. „Македонски преглед“, 2017, № 2. Публикува се на сайта „Съдебно право“ с любезното разрешение на редакционната колегия на списанието и на авторката г-жа Войнова. [↑](#footnote-ref-1)
2. \*\* Студентка по право (III курс) в Юридическия факултет на Софийския университет „Св. Кл. Охридски“. [↑](#footnote-ref-2)
3. **Яновски, Б.** Светът, който си отиде.Спомени за Софийския университет. Т. I. УИ „Кл. Охридски“, 1988, с. 307-321; **Същият.** Любомир Милетич – учен и общественик. – Македонски преглед, г. XIV, 1991, № 2, с. 11; Алманах на Софийския университет. 1888-1939, УИ „Кл. Охридски“, 1988, с. 545. [↑](#footnote-ref-3)
4. ЦДА. ф. 242 К, оп. 9, а.е 15696, л. 9. [↑](#footnote-ref-4)
5. Пак там, л. 10. [↑](#footnote-ref-5)
6. Пак там, л. 17. [↑](#footnote-ref-6)
7. Пак там, л. 6. [↑](#footnote-ref-7)
8. Пак там, л. 23-49. [↑](#footnote-ref-8)
9. **Силяновски, Д.** Изменението на иска , 1921. 112 с. [↑](#footnote-ref-9)
10. **Силяновски, Д.** Същност и съдържание на заложното право върху вземания. С., 1926. 199 с. [↑](#footnote-ref-10)
11. ДА – София, ф. 1790, оп. 12, а.е 130, л. 2. [↑](#footnote-ref-11)
12. **Силяновски, Д.** Абсолютната нищожност на съдебните решения. Юридическа мисъл, г. IX, 1928, № 1, с. 43-96. [↑](#footnote-ref-12)
13. ДА – София, ф. 1790, оп. 12, а.е 130, л. 1. [↑](#footnote-ref-13)
14. В конкурс за назначаването на редовен доцент по гражданско право проф. Фаденхехт е предлагал за това място своя асистент Дружелюб Евт. Дабев, а проф. Любен Диков Димитър Силяновски, с когото са работили в Софийския районен съд по това време. По думите на проф. Петко Венедиков разработката на Силяновски е написана набързо и след критиката на проф. Фаденхехт се е оттеглил от конкурса. Асистентът на Фаденхехт от друга страна е изключен заради отрицателна рецензия на проф. Диков. Фаденхехт публикува обширната си критика към работата на Силяновски (**Венедиков, П.** Спомени. С., 2003, с. 253). Във връзка с тази случка проф. Борис Яновски пише: „Та ето във връзка с една работа на тоя тогава още млад научен работник видният професор при Юридическия факултет Йосиф Фаденхехт излиза с рязка критика. Скоро става ясна и истинската цел на критиката: да се попречи на Силяновски в конкурса му, защото се държи на друг кандидат. Но по-късно – както се бе изразил по този повод Константин Гълъбов – в този случай „косата ударила на камък“: Против подобен подход се яви Милетич – Македонската организация. Така възникна конфликтът между тая организация и масонската ложа, бъркаща се постоянно в конкурсите. Ние, младите, бяхме на страната на Милетич“. [↑](#footnote-ref-14)
15. ДА – София, ф. 1790, оп.12, а.е 130, л. 22. [↑](#footnote-ref-15)
16. Алманах на Софийски университет…, с. 545-546. [↑](#footnote-ref-16)
17. **Венедиков, П.** Цит. съч. с. 262. [↑](#footnote-ref-17)
18. **Силяновски, Д.** Гражданско съдопроизводство. Т. 1. С., 1938, 276 с.;Гражданско съдопроизводство. Т. 2. Производство пред първата инстанция. С., 1941, 286 с.; Гражданско съдопроизводство. Т. 3. Обжалване на решенията и определенията. Особени производства. С., 1943, 254 с.; Гражданско съдопроизводство. Т. 4. Изпълнително производство. С., 1946, 224 с. **Същият.** Граждански процес. Т. 1, С., 1958. 626 с.; Граждански процес. Т. 2. Изпълнително производство, обезпечително производство, особени искови производства, охранителни производства, държавен арбитраж. С., 1955. 599 с. [↑](#footnote-ref-18)
19. „Три годишнини“. – Правна мисъл, год. V, 1961, № 6, с. 101. [↑](#footnote-ref-19)
20. **Венедиков, П.** Цит. съч. с. 262. [↑](#footnote-ref-20)
21. **Абрашев, П.** Гражданско съдопроизводство. Лекции. Т. I. С., 1910, 365 с.; Гражданско съдопроизводство. Лекции. Т. 2. С., 1914, 483 с.; Гражданско съдопроизводство. Лекции. Т. 3. С., 1914, 803 с.; **Същият.** Съкратен курс по гражданско съдопроизводство. Вип 1. С., 1920. 158 с.; Съкратен курс по гражданско съдопроизводство. Вип 2. С., 1920, 105 с.;Съкратен курс по гражданско съдопроизводство. Вип 3. С., 1921, 1438 с.; [↑](#footnote-ref-21)
22. Първоначално двата тома са публикувани от Силяновски в съавторство с Живко Сталев – по това време негов асистент. Впоследствие сам Сталев преиздава с изменения и допълнения учебник по гражданско процесуално право. [↑](#footnote-ref-22)
23. До някаква степен изключение прави статията „Три годишнини“, посветена на 70–годишният юбилей на проф. Силяновски, проф. Петко Стайнов и проф. Нисим Меворах. Правна мисъл, год. V, 1961, № 6, с. 100-107. [↑](#footnote-ref-23)
24. **Силяновски, Д.** Записки по българско трудово право. С., 1942, 139 с. [↑](#footnote-ref-24)
25. ЦДА, ф. 117, оп. 31, а. е 720, л. 5. [↑](#footnote-ref-25)
26. **Яновски, Б.** Светът, който ..., с. 320. [↑](#footnote-ref-26)
27. Пак там**.** 319-321. [↑](#footnote-ref-27)
28. **Венедиков, П.** Цит. съч. с. 261. [↑](#footnote-ref-28)
29. ЦДА, ф. 117, оп. 31, а. е 720 л. 2. [↑](#footnote-ref-29)
30. Пак там, ф. 242 К, оп. 9, а.е 15696, л. 17. [↑](#footnote-ref-30)
31. Крушевско благотворително братство. Отчет за 1926 година. С., 1927, 8 с. [↑](#footnote-ref-31)
32. Крушевско благотворително братство. Отчет за 1935 година. С., 1936, 8 с. [↑](#footnote-ref-32)
33. Устав на Крушовското емигрантско читалище „Св. Св. Кирил и Методий“ в София. С., 1930, 24 с. [↑](#footnote-ref-33)
34. Отчет на Македонски научен институт за 1938 година. С., 1939, 28 с.; Отчет на Управителния съвет на Македонски научен институт за 1940. С., 1942, 16 с.; За участието му в дейността на Македонски научен институт вж. **Гребенаров, Ал.** Македонски научен институт (1923-2008). С., 2009. 574 с. [↑](#footnote-ref-34)
35. **Яновски, Б.** Светът, който…, с. 321. [↑](#footnote-ref-35)
36. **Венедиков, П.** Цит. съч. с. 262. [↑](#footnote-ref-36)